Gefokusde werk soek - jou sleutel tot sukses - Bernice Smit
by Bernice Smit | Apr 13, 2018 | 9-5 Vrou | 0 comments
Jy het 6 sekondes. Dis reg, net 6 sekondes om ’n moontlike werkgewer te beïndruk. Of jy nou vars uit Universiteit kom of al ŉ kenner (veteraan) in jou veld is, elke werkgewer kyk steeds dieselfde na jou CV en jou portefeulje. Werk soek in vandag se tyd, is ŉ werk op sigself.
Om kop en skouers bo die res van die aansoekers uit te staan is ŉ effektiewe strategie die antwoord. Die sleutel tot werk soek sukses is eerstens om jou passie wat jy bepaal het toe jy begin studeer het, nou te kombineer met jou sterkpunte en om voorbereid te wees. Indien jy al ouer is, het jou passie miskien in iets anders uitgeloop as wat jy gedink het.
Die kombinasie kan jy kry deur vir jouself doelwitte te stel; wat jy graag wil hê in ŉ werk en wat jou spesifieke behoeftes is. Kom ons kyk of ek kan help om jou ŉ goeie begin te gee.
CV of Resumé
Die eerste belangrike punt is om jou CV of Resumé op datum te kry of een te laat opstel deur professionele mense wat baie ervaring en kennis het in die veld. Kyk gerus na The CV Centre vir professionele hulp. As jou wegspring reg is, dan kan al die ander dinge makliker in plek val.
Dit is gevind in navorsing deur ŉ maatskappy genaamd ‘Bullhorn’ dat 97% van werkgewers die digitale platform, Linkedin, gebruik, teenoor die skamele 27% wat Twitter gebruik en die 22% wat Facebook gebruik. Linkedin se hoofdoel is om as ŉ besigheid- en indiensnemings georiënteerde diens mense deur netwerk te konnekteer. Dus is dit baie belangrik om ŉ Linkedin profiel vir jou op te stel of te laat opstel deur kenners. Deur op hierdie platform uit te staan kan jy deur miljoene mense raak ‘gesoek’ word.
Linkedin is ook nie ŉ sosiale netwerk waar jy toegang tot enige persoon se profiel het nie. Hier moet jy ŉ persoon as ŉ konneksie uitnooi en dan so ŉ professionele verhouding bou. Die voordeel hiervan is dat jy dan as ŉ konneksie deur die persoon se netwerk raakgesien kan word.
Volgende is jou sosiale profiele ook baie belangrik. Glo my, die nuwe belangstellende werkgewer gaan definitief jou Facebook of Twitter profiel besoek, so wees maar bedag op watter informasie jy op jou bladsy plaas. Dit is ŉ direkte weerspieëling van wie jy is en wat jou waardes is.
Wanneer jou CV of Resumé klaar opgestel is, kan jy dit nou laai op webblaaie soos Pnet, Linkedin, Careers24, Indeed en nog meer. In ons digitale era is dit so maklik om net ŉ toepassing af te laai op jou foon en so vinnige toegang te hê tot werke in jou belangstellings veld. Jy kan selfs ŉ e-pos stel met die intekening in die rekening wat jou op hoogte hou indien enige werk in jou belangstellingsveld beskikbaar is.
Onthou om as jy soek, aan ŉ wye beskrywing te dink as jy sleutelwoorde gebruik.
Moet nooit vergeet van die plaaslike media nie. Koerante en gedrukte media het nog lank nie hulle laaste asem uitgeblaas nie. Maak seker dat jy die koerant vroeg kry op die dag wanneer dit beskikbaar is en wees gereed om jou CV so gou as moontlik uit te stuur na die poste waarin jy belangstel.
Netwerk persoonlik met mense. Noem vir vriende en familie waarna jy soek en laat hulle jou bystaan deur saam met jou uit te kyk vir iets. Dit is nie toevallig as iemand in jou familie se vriendin dalk weet van ŉ pos wat by ŉ maatskappy beskikbaar is nie.
Wanneer jy die bogenoemde gedoen en jou CV uitgestuur het, is al wat jy kan doen, wag. Moet wel nie hierdie ‘wagtyd’ as ŉ ‘rustyd’ neem nie. Wees steeds aktief in die soek na werk, al het jy reeds ŉ moontlike onderhoud of ŉ moontlike werk.
Hou gerus my Facebook bladsy (https://web.facebook.com/gesond.georganiseerd.geanker/) dop vir meer wenke hoe om jou werk soek reis vir jou makliker te maak.